Það er verra fyrir þá sem eru með frjókornaofnæmi að elta góða veðrið, segir líffræðingur hjá Náttúrfræðistofnun. Há gildi af frjókornum í lofti fari saman með góðu veðri.
Margir með fjórkornaofnæmi eru líklega orðnir þreyttir á sífelldum hnerrum og tárvotum augum í góða veðrinu en frjókornatímabilið stendur nú sem hæst. Náttúrufræðistofnun gerir reglulegar frjómælingar og heldur úti svokallaðri frjókornaspá svo fólk með ofnæmi geti forðast frjókornin ef spáin er þannig.
Frjómælingar Náttúrufræðistofnunar í júlí sýndu að heildarfjöldi frjókorna í góða veðrinu á Akureyri var talsvert yfir meðaltali. Frjókorn voru samfellt í lofti allan mánuðinn og langflest voru grasfrjó. Í Garðabæ var heildarfjöldi frjókorna rétt undir meðaltali. Ellý Guðjohnsen sem sinnir frjómælingum á Náttúrufræðistofnun hvetur fólk sem er með ofnæmi til að líta vel í kringum sig á þær plöntur sem eru að blómstra, þar með talið grasið.
Ef það eru grös sem eru óslegin en með punt þá þyrfti helst að forðast það - en ef grasið er alltaf slegið þá myndast ekki blóm og þá myndast ekki heldur frjókorn.
Áfram má búast við grasfrjói í lofti í ágústmánuði ef veðurskilyrði verða því áfram hagstæð og tímabilið gæti náð fram í september. Hlýtt og þurrt veður ásamt vindi dreifir frjókornunum sem víðast - það sem flestir skilgreina sem gott veður.
Jú, því miður þetta fer svolítið saman svo þeir sem eru með frjókornaofnæmi ættu ekki að elta góða veðrið.